b'\n_START_ARTICLE_\nUniversity of Vermont\n_START_SECTION_\nIstoric\n_START_PARAGRAPH_\nUniversitatea din Vermont a fost fondat\xc4\x83 ca o universitate privat\xc4\x83 \xc3\xaen 1791, an \xc3\xaen care Vermont a devenit al 14-lea stat al SUA. Primii studen\xc8\x9bi ai universit\xc4\x83\xc8\x9bii au fost \xc3\xaenscri\xc8\x99i zece ani mai t\xc3\xa2rziu. Primul pre\xc8\x99edinte al acesteia, rev. Daniel C. Sanders, a fost angajat \xc3\xaen 1800 \xc8\x99i a predat ca unic profesor timp de \xc8\x99apte ani. Cursurile au \xc3\xaenceput \xc3\xaen anul 1801, iar prima promo\xc8\x9bie a absolvit \xc3\xaen anul 1804. Universitatea a fuzionat \xc3\xaen 1865 cu Colegiul Agricol din Vermont (\xc3\xaenfiin\xc8\x9bat\xc4\x83 \xc3\xaen 22 noiembrie 1864, dup\xc4\x83 adoptarea Morrill Land-Grant Acts), form\xc3\xa2nd University of Vermont and State Agricultural College. Universitatea din Vermont atrage 6,8% din bugetul s\xc4\x83u anual de aproximativ 600 milioane dolari de la stat; 35% din studen\xc8\x9bi provin din locuitorii statului Vermont, iar ceilal\xc8\x9bi 65% din studen\xc8\x9bi provin din alte state \xc8\x99i \xc8\x9b\xc4\x83ri._NEWLINE_O mare parte din fondurile ini\xc8\x9biale ale universit\xc4\x83\xc8\x9bii au fost donate de Ira Allen, care este onorat ca fondator al UVM. Allen a donat o parcel\xc4\x83 de teren de 50 de acri (20 ha) pentru construirea universit\xc4\x83\xc8\x9bii. O mare parte a acestui teren a fost p\xc4\x83strat\xc4\x83 ca spa\xc8\x9biu verde al universit\xc4\x83\xc8\x9bii, iar acolo se afl\xc4\x83 \xc3\xaen prezent o statuie a lui Allen._NEWLINE_Cet\xc4\x83\xc8\x9benii din Burlington au contribuit la finan\xc8\x9barea construirii primului edificiu al universit\xc4\x83\xc8\x9bii \xc8\x99i \xc3\xaen 1824, c\xc3\xa2nd acesta a fost distrus de un incendiu, au pl\xc4\x83tit pentru \xc3\xaenlocuirea acestuia. Aceast\xc4\x83 cl\xc4\x83dire a ajuns s\xc4\x83 fie cunoscut sub numele de \xe2\x80\x9eOld Mill\xe2\x80\x9d datorit\xc4\x83 asem\xc4\x83n\xc4\x83rii sale cu morile din Noua Anglie de la acea vreme. Marchizul de Lafayette, generalul francez care a devenit comandant \xc3\xaen Revolu\xc8\x9bia American\xc4\x83, a vizitat toate cele 24 de state din SUA \xc3\xaen 1824-1825 \xc8\x99i \xc3\xaen timp ce se afla \xc3\xaen Vermont a pus piatra de temelie a cl\xc4\x83dirii Old Mill, care se afl\xc4\x83 \xc3\xaen University Row, al\xc4\x83turi de capela Ira Allen, Biblioteca Billings, Williams Hall, Teatrul Royall Tyler \xc8\x99i Morrill Hall. O statuie a lui Lafayette se afl\xc4\x83 \xc3\xaen cap\xc4\x83tul de nord al spa\xc8\x9biului verde._NEWLINE_\xc3\x8en 1871, UVM a \xc3\xaenc\xc4\x83lcat obiceiurile de la acea vreme \xc8\x99i a admis dou\xc4\x83 femei ca studente. Patru ani mai t\xc3\xa2rziu, ea a fost prima universitate american\xc4\x83 care a permis femeilor s\xc4\x83 fac\xc4\x83 parte din Phi Beta Kappa Society, cea mai veche societate academic\xc4\x83 onorific\xc4\x83 a \xc8\x9b\xc4\x83rii. De asemenea, \xc3\xaen 1877, a admis primul afro-american \xc3\xaen aceast\xc4\x83 societate._NEWLINE_Justin Smith Morrill, congresman (1855-1867) \xc8\x99i senator al SUA (1867-1898) originar din Vermont, autor al Morrill Land-Grant Colleges Act care a stabilit finan\xc8\x9barea federal\xc4\x83\xc2\xa0 l-a a \xc3\xaenfiin\xc8\x9b\xc4\x83rii de colegii \xc8\x99i universit\xc4\x83\xc8\x9bi \xc3\xaen SUA, a f\xc4\x83cut parte din consiliul de administra\xc8\x9bie al universit\xc4\x83\xc8\x9bii din 1865 p\xc3\xa2n\xc4\x83 \xc3\xaen 1898._NEWLINE_\xc3\x8en 1924 sta\xc8\x9bia de radio a universit\xc4\x83\xc8\x9bii, WVVA, a realizat prima emisiune de radio din statul Vermont. Ea era condus\xc4\x83 atunci de studen\xc8\x9bi._NEWLINE_Universitatea din Vermont desf\xc4\x83\xc8\x99oar\xc4\x83 anual de 73 de ani festivitatea \xe2\x80\x9eKake Walk\xe2\x80\x9d \xc3\xaen care elevii albi poart\xc4\x83 machiaj negru pentru a combate stereotipiile referitoare la negrii din SUA.'